RESOLUCIÓ de 21 de maig de 2024, de la Direcció General de Formació Professional, per la qual es dicten les instruccions respecte del procediment d'admissió i matrícula en les ensenyances sostingudes amb fons públics de Formació Professional de grau bàsic, de grau mitjà i de grau superior, cursos d'especialització, programes formatius de qualificació bàsica i programes dirigits a persones beneficiàries del Pla d'ocupació juvenil, per al curs 2024-2025. [2024/4696]

Per la Resolució de 18 d’abril de 2024, del secretari autonòmic d’Educació, s’establix el calendari d’admissió i matrícula en les ensenyances sostingudes amb fons públics de Formació Professional de grau bàsic, mitjà i superior, cursos d’especialització i programes formatius de qualificació bàsica, per al curs 2024-2025 (DOGV 9835, 24.04.2024).

Esta resolució establix que la Direcció General de Formació Professional dictarà les instruccions necessàries respecte del procediment d’admissió en estes ensenyances, per al curs 2024-2025, mitjançant una resolució que es publicarà en el Diari Oficial de la Generalitat Valenciana i en la pàgina web admissió https://ceice.gva.es/va/web/formacion-profesional/admision-alumnado-en-ciclos-formativos.
Per la Resolució de 28 de juny de 2018, de la Subsecretaria de la Conselleria d’Educació, Investigació, Cultura i Esport (DOGV 8436, 03.12.2018), es dicten les instruccions per al compliment de la normativa de protecció de dades en els centres educatius públics de titularitat de la Generalitat. D’esta manera, en esta convocatòria s’exposaran únicament les dades necessàries per a garantir la transparència del procediment publicant la relació d’alumnes admesos en els taulers d’anuncis en l’interior del centre o en una pàgina web d’accés restringit als qui hagen sol·licitat l’admissió.

La Resolució de 14 de febrer de 2019, de la Secretaria Autonòmica d’Educació i Investigació, per la qual es dicten instruccions per a la seua aplicació en els centres docents sostinguts amb fons públics d’ensenyances no universitàries de la Comunitat Valenciana davant de diversos supòsits de no convivència dels progenitors per motius de separació, divorci, nul·litat matrimonial, ruptura de parelles de fet o situacions anàlogues (DOGV 8490, 20.02.2019), establix que se sol·licitaran les dades i la firma dels dos progenitors quan de la informació facilitada en la sol·licitud es deduïsca que concorren supòsits de no convivència dels progenitors per motius de separació, divorci, nul·litat matrimonial, ruptura de parella de fet o situacions anàlogues, i s’establiran per a este fi les actuacions necessàries en el procediment d’admissió.

D’acord amb este marc normatiu, és necessari i oportú establir, per al curs 2024-2025, el procediment d’admissió de l’alumnat en els centres docents públics i privats que impartisquen ensenyances de Formació Professional sostingudes amb fons públics: de grau bàsic, mitjà i superior, cursos d’especialització, programes formatius de qualificació bàsica finançats amb fons públics i programes dirigits a persones beneficiàries del Pla d’ocupació juvenil.
L’admissió i la matriculació de l’alumnat constituïx la base de la prestació del servici educatiu, que ha de garantir el dret a l’educació, i assegurar un procediment d’accés al sistema educatiu amb tota la transparència, l’eficàcia i l’eficiència possible, garantint l’exercici real de la llibertat d’elecció de centre per part de les persones interessades.

En virtut del que s’ha exposat i fent ús de les atribucions conferides per l’article 9 del Decret 136/2023, de 10 d’agost, del Consell, d’aprovació del Reglament orgànic i funcional de la Conselleria d’Educació, Universitats i Ocupació, resolc:

Primer. Objectiu i normativa aplicable
1. La present resolució establix les instruccions relatives al procediment d’admissió i matrícula d’alumnes en les ensenyances de Formació Professional sostingudes amb fons públics de grau bàsic (GB) o dirigits a persones beneficiàries del Pla d’ocupació juvenil (GB2) de grau mitjà (GM) i de grau superior (GS), cursos d’especialització (CE), i en els programes formatius de qualificació bàsica (PFCB), per al curs 2024-2025.
2. Esta resolució es dicta a l’empara de l’Orde 10/2024, de 10 de maig, de la Conselleria d’Educació, Universitats i Ocupació, per la qual es regula l’accés, l’admissió i la matrícula a cicles formatius de grau bàsic, grau mitjà i grau superior i cursos d’especialització de Formació Professional (DOGV 9848, 14.05.2024), i de conformitat amb el Reial decret 659/2023, de 18 de juliol, pel qual es desenvolupa l’ordenació del Sistema de Formació Professional.

Segon. Generalitats del procediment
1. Les sol·licituds d’admissió es realitzaran únicament per mitjans telemàtics.
2. Les persones sol·licitants que no tinguen la possibilitat d’accedir a mitjans electrònics hauran d’acudir a qualsevol centre docent públic o privat concertat de la Comunitat Valenciana que impartisca les ensenyances a les quals es referix la present resolució, en els quals estaran habilitats els mitjans necessaris per a poder realitzar les sol·licituds del procés d’admissió.
3. Tots els centres docents públics i privats concertats que impartixen les ensenyances a què es referix la present resolució queden habilitats com a punt d’atenció als usuaris.
4. Les persones sol·licitants podran enviar una sol·licitud a través de cada un dels assistents d’admissió.
Únicament es tindrà en compte l’última sol·licitud presentada.
5. L’expedició i la presentació del requisit acadèmic s’ajustarà al que establix el resolc sèptim de la Resolució de 18 d’abril de 2024, del secretari autonòmic d’Educació, per la qual s’establix el calendari d’admissió i matrícula en les ensenyances sostingudes amb fons públics de Formació Professional de grau bàsic, mitjà i superior, cursos d’especialització i programes formatius de qualificació bàsica, per al curs 2024-2025 (DOGV 9835, 24.04.2024).

6. La matriculació es realitzarà en el termini establit en el calendari d’admissió, de la manera que establisca el centre de primera opció.

En els cicles de grau mitjà i superior, la persona admesa podrà realitzar la matrícula en línia, a través de l’assistent d’admissió.
La persona interessada ha d’informar-se en el centre on ha sigut admesa sobre la documentació a aportar i el procediment a seguir, siga en línia o presencial.
7. En cas d’optar a les reserves de plaça per discapacitat o diversitat funcional, l’alumnat sol·licitarà al departament d’orientació del centre triat en primera opció un informe conjunt del departament d’orientació i del departament de la família professional a la qual pertanga l’oferta formativa a la qual desitja accedir, en el qual es valoren els resultats d’aprenentatge del cicle que este alumne o alumna podrà assolir.

Vist l’informe, i comptant amb l’assessorament del departament d’orientació, la o el titular de la direcció de la família professional del cicle corresponent orientarà l’alumnat sobre les capacitats i les habilitats requerides per a poder adquirir els objectius finals de capacitació professional.
Si no hi ha departament d’orientació, l’informe l’emetrà directament la direcció de la família professional del cicle corresponent.

Tercer. Comissió sectorial d’escolarització
1. Les comissions sectorials d’escolarització dictaran les instruccions i les directrius pertinents als inspectors d’educació, per a l’assessorament, la informació i la resolució de les qüestions relatives al procediment d’admissió i matrícula, de les persones interessades i dels centres de la seua àrea d’influència.
2. La Direcció General de Formació Professional publicarà orientacions per a les persones interessades respecte del procediment d’admissió que regula esta resolució, que es publicarà en https://ceice.gva.es/va/web/formacion-profesional/admision-alumnado-en-ciclos-formativos.

Quart. Assistents d’admissió
1. Els assistents de sol·licitud estaran habilitats en https://portal.edu.gva.es/adminova en les dates determinades en el calendari d’admissió.

2. En règim presencial, s’habilitaran els següents assistents d’admissió:
– Grau bàsic.
– Grau mitjà.
– Grau superior.
– Cursos d’especialització.
– Programes formatius de qualificació bàsica.
– Grau bàsic dirigits a beneficiaris del Pla d’ocupació juvenil.
3. En règim semipresencial, hi haurà un únic assistent d’admissió de graus mitjà i superior.
4. Per a sol·licitar admissió en més d’una ensenyança o modalitat, s’haurà d’accedir a cada un dels assistents que corresponga.
5. En el cas de menors d’edat, la sol·licitud d’admissió haurà de realitzar-la el pare, la mare o el tutor o tutora legal.
6. La falsedat en les dades declarades en la sol·licitud, o la falta d’acreditació suficient, donarà lloc a l’anul·lació de la sol·licitud.

Quint. Clau d’admissió
1. Per a realitzar la sol·licitud d’admissió, és necessari obtindre la clau d’admissió, amb la verificació prèvia de la identitat de la persona sol·licitant. La clau s’obté en entrar als enllaços dels assistents.
La clau d’admissió està composta per un identificador personal o usuari i una contrasenya. Esta clau d’admissió serà única per a cada convocatòria i sol·licitud d’admissió.
2. La clau d’admissió es podrà obtindre mitjançant algun dels següents sistemes de verificació d’identitat:
a) Si es disposa de DNI o NIE, s’obtindrà mitjançant la combinació següent:
– Número de DNI o NIE, segons siga procedent.
– Número de suport (identificat com a IDESP o IXESP en els models antics).
– Data de naixement.
– Marcar la casella que indica la no oposició a la comprovació davant del Ministeri de l’Interior.
b) Si es disposa de certificat de registre de ciutadania de la Unió Europea, s’obtindrà mitjançant la combinació següent:
– NIE.
– Número del certificat precedit per la lletra C.
– Data de naixement.
– Marcar la casella que indica la no oposició a la comprovació davant del Ministeri de l’Interior.
c) Qualsevol dels mitjans electrònics de verificació d’identitat següents:
– Certificat digital emés per l’Agència de Tecnologia i Certificació Electrònica de la Generalitat (ACCV).
– Sistema d’identitat electrònica per a les administracions Cl@ve.
– DNIe, amb el lector respectiu.
d) Les persones sol·licitants que únicament disposen com a document d’identificació el passaport o qualsevol altre document acceptat en el procediment d’admissió diferent del DNI o el NIE, hauran d’acudir a qualsevol centre docent públic o privat concertat que impartisca les ensenyances a les quals es referix la present resolució per a obtindre la clau d’admissió.

Sext. Implantació de la Llei orgànica 3/2022, de 31 de març, d’ordenació i integració de la Formació Professional (LFP)
1. L’aplicació de la nova llei LPF afectarà tots els cicles LOE en virtut del calendari d’implantació establit pel Reial decret 278/2023, d’11 d’abril, pel qual s’establix el calendari d’implantació del Sistema de Formació Professional.
2. Per això, es tindrà la següent oferta formativa de cicles d’FP derivats de l’LFP i de LOE:
a) En modalitat presencial:
– L’alumnat que curse primer curs en 2024-2 ho farà en un cicle LFP.
– L’alumnat que curse segon curs en 2024-25 continuarà en el pla d’estudis LOE iniciat.
– Qui no promocione a segon curs del cicle LOE en finalitzar el present curs escolar haurà de matricular-se en el primer curs del cicle LFP. La direcció del centre realitzarà les convalidacions que corresponga entre els nous mòduls LFP i els mòduls LOE cursats.

b) En modalitat semipresencial:
– L’alumnat que curse mòduls de primer curs en 2024-25 ho farà en un cicle LFP.
– L’alumnat que curse mòduls de segon curs en 2024-25 continuarà en el pla d’estudis LOE iniciat.
– La direcció del centre realitzarà les convalidacions que corresponga entre els nous mòduls LFP i els mòduls LOE cursats en cada cas.

3. Per a la gestió de les convalidacions referides, se seguirà el que disposa l’article 126 del Reial decret 659/2023, de 18 de juliol, pel qual es desenvolupa l’ordenació del Sistema de Formació Professional.
4. Els cicles derivats de la LOGSE no estan modificats per la Llei orgànica 3/2022, de 31 de març, d’ordenació i integració de la Formació Professional, per la qual cosa s’oferixen sense canvis respecte d’altres anys.

Sèptim. Requisit acadèmic
1. Les persones que hagen d’aportar l’RA seguiran el que establix l’apartat sèptim de la Resolució de 18 d’abril de 2024, que establix el calendari d’admissió i matrícula.
2. Quan el centre de primera opció no puga obtindre pels seus mitjans la nota mitjana de 3 i 4 d’ESO, requerirà a l’alumne que aporte el certificat de notes emés pel centre on haja cursat els estudis, que incloga la nota mitjana dels dos cursos de totes les matèries cursades.

3. Quan no hi haja qualificació numèrica per a valorar l’RA, esta es qualificarà d’acord amb la translació següent:
Insuficient (IN): 3
Suficient (SU): 5
Bé (B): 6
Notable (NT): 7,5
Excel·lent (EX): 9
Això de conformitat amb l’article 14 de l’Orde 10/2024, de 10 de maig.
3. En cas que no coincidisquen les circumstàncies al·legades amb la documentació aportada, la persona perdrà el dret a matricular-se.

Octau. Gestió d’empats i orde de prioritat
S’aplicaran els següents criteris de desempat:
1. Per als cicles de grau mitjà, superior i cursos d’especialització, els empats es dirimiran d’acord amb el que establix l’article 18 de l’Orde 10/2024, de 10 de maig.
S’ordenarà el primer cognom per les lletres AP, i per a ordenar el segon cognom s’aplicarà quan hi haja coincidència amb el primer cognom, les lletres PO, segons el sorteig de 14 de maig de 2024 realitzat en esta conselleria per a resoldre els empats en el procés d’admissió del curs 2024-25.
2. Per als programes formatius de qualificació bàsica, cicles de grau bàsic, i grau bàsic dirigits a beneficiaris del Pla d’ocupació juvenil, els empats es dirimiran d’acord amb la Resolució de 8 de juny de 2023, de la consellera de Justícia, Interior i Administració Pública, per la qual es publica la lletra per a fixar l’orde d’intervenció de les persones aspirants i, si és el cas, dirimir els empats en tots els processos selectius que es convoquen durant l’any 2023 en el conjunt de les administracions públiques valencianes.
Quan hi haja coincidència amb el primer cognom, este s’ordenarà per la lletra I.

Nové. Publicació de les llistes d’adjudicacions i reclamacions

1. Les llistes provisionals i definitives de les adjudicacions de GB, GM, GS, i modalitat semipresencial, es podran consultar en https://portal.edu.gva.es/adminova.
Per a això serà necessari facilitar:
– En GM i GS a través de la secretaria digital, la seua clau d’admissió (usuari i contrasenya).
– En GB, el número de sol·licitud d’ITACA, el NIA i la data de naixement de l’alumne. Les dos primeres dades les rebrà la persona sol·licitant en el correu electrònic que indique en la sol·licitud.
2. Per a CE, la Direcció General de Formació Professional publicarà les llistes provisionals i definitives de l’adjudicació en https://ceice.gva.es/va/web/formacion-profesional/admision-alumnado-en-ciclos-formativos.
3. Per a GB2 i PFCB, els centres publicaran les llistes provisionals i definitives de l’adjudicació.
4. Les consultes es realitzaran en el centre de primera opció.
5. Les reclamacions contra les llistes d’adjudicació es tramitaran de la manera següent:
6. Reclamacions a les llistes provisionals:
a) Es faran mitjançant l’assistent d’admissió per a GB, GM, GS, CE i PFCB.
Les reclamacions seran ateses pel centre sol·licitat en primera opció, excepte per als CE, que seran resoltes per la Direcció General de Formació Professional.
b) Per a GB2, les reclamacions es presentaran presencialment davant de la direcció del centre públic de primera opció.
7. Reclamacions a les llistes definitives
a) Per a GB, GM, GS, CE i PFCB, les reclamacions es faran mitjançant l’assistent d’admissió.
b) Per a GB2, les reclamacions es dirigiran a la comissió sectorial d’escolarització de la direcció territorial corresponent, per un d’estos mitjans:
– Per registre electrònic, en https://www.gva.es/va/inicio/procedimientos?id_proc=18494.
– En qualsevol altra oficina o punt de registre entre els establits en l’article 16.4 de la Llei 39, d’una d’estes maneres.
b) Per a CE, les reclamacions es dirigiran a la Direcció General de Formació Professional, per un d’estos mitjans:
– Per registre electrònic, en https://www.gva.es/va/inicio/procedimientos?id_proc=18494.
– En qualsevol altra oficina o punt de registre entre els que establix l’article 16.4 de la Llei 39, d’una d’estes maneres.
3. Contra la resolució de la comissió sectorial d’escolarització, es podrà interposar un recurs d’alçada davant de la direcció territorial corresponent en el termini d’un mes comptat des de l’endemà de la notificació de l’acord adoptat per la Comissió Sectorial d’Escolarització o del venciment del termini establit per a adoptar-lo.

La resolució de la direcció territorial posarà fi a la via administrativa i el silenci administratiu tindrà caràcter desestimatori.

Dècim. Privacitat de les dades de caràcter personal
1. Totes les llistes que es publiquen en els diferents processos d’admissió s’elaboraran d’acord amb la Resolució de 28 de juny de 2018 amb les següents dades encriptades:
– DNI o document acreditatiu d’identitat: s’utilitzaran els criteris generals que s’han establit com a recomanacions de l’Agència Espanyola de Protecció de Dades, per la qual cosa solament apareixeran quatre dígits numèrics.
– Primer cognom complet.
– Inicial del segon cognom i del nom.
2. Els centres educatius garantiran que en les llistes publicades es protegisquen les dades de caràcter personal de qui quede detallat en estes.

Onzé. Llistes d’espera
1. En GM, GS i CE les persones no adjudicades quedaran en llista d’espera en totes les seues opcions prioritàries en les quals no hagen sigut admeses (o en totes les opcions en cas que no siguen admeses en cap).
2. En GB, GB2, les persones no adjudicades quedaran en llista d’espera de la seua primera opció.
3. En GM i GS en règim semipresencial, les persones no adjudicades quedaran en llista d’espera de la seua primera opció.
4. Els centres gestionaran les llistes d’espera, bé en acte o bé a través dels mitjans objectius i registrats que consideren adequats, fins a la data indicada en la Resolució de 18 d’abril de 2024, que establix el calendari d’admissió i matrícula.
5. Les persones en llista d’espera que no acudisquen a les convocatòries dels centres per a l’adjudicació de vacants quedaran excloses d’esta llista.
En cas que coincidisquen diversos actes d’adjudicació alhora, la persona interessada podrà autoritzar una altra persona perquè la represente en estos.
6. Esgotada una llista d’espera, actualitzada la matrícula de l’alumnat admés, i prèvia comunicació de la Direcció General de Formació Professional, en les dates determinades en el calendari d’admissió:

– Fase I: els centres adjudicaran les vacants als qui desitgen accedir a estes places i hagen participat en l’admissió, per orde de valoració de l’expedient.
– Fase II: les vacants s’adjudicaran per orde d’arribada a qualsevol persona interessada que complisca els requisits d’accés, amb independència de si ha participat en el procediment d’admissió.

Dotzé. Matriculació
1. Les persones admeses formalitzaran la matrícula en les dates que preveu la Resolució de 18 d’abril de 2024, que establix el calendari d’admissió, de la manera següent:
a) En totes les ensenyances de manera presencial, en el centre on haja obtingut plaça.
b) Preferentment a través de l’assistent d’admissió, per a GM i GS, tant en règim presencial com semipresencial.
2. En el moment de formalitzar la matrícula, les persones admeses aportaran el document acreditatiu d’identificació (DNI, NIE, passaport, certificat d’empadronament en un municipi, visat d’estudis o targeta d’estudiant estranger), i, si és el cas, la documentació de les circumstàncies al·legades per a participar pel contingent de reserva (diversitat funcional —dictamen facultatiu, informe del departament d’orientació—, esportista d’elit, etc.), segons les indicacions del centre docent.

3. Els qui no formalitzen la matrícula en les dates establides perdran la plaça, que quedarà vacant per a una adjudicació posterior.
4. Qui haja renunciat a la matrícula quedarà en llista d’espera segons el que establix el resolc sèptim d’esta resolució.

Tretzé. Matrícula en oferta parcial A en grau mitjà i superior

Finalitzat el procediment d’admissió i matrícula, els centres educatius oferiran els mòduls en què hi haja places vacants en oferta parcial A, i podran matricular fins al 8 d’octubre, de conformitat amb l’Orde 17/2022, de 25 de març, de la Conselleria d’Educació, Cultura i Esport, per la qual es regula l’oferta parcial de les ensenyances dels cicles de Formació Professional Bàsica, de grau mitjà i de grau superior en centres educatius públics i privats de la Comunitat Valenciana.

Catorzé. Casos de no convivència de progenitors
En els casos de no convivència dels progenitors per motius de separació, divorci, nul·litat matrimonial, ruptura de parelles de fet o situacions anàlogues, se seguiran les instruccions de la Resolució de 14 de febrer de 2019, de la Secretaria Autonòmica d’Educació i Investigació (DOGV 8490, 20.02.2019) https://dogv.gva.es/datos/2019/02/20/pdf/2019_1651.pdf.

Quinzé. Alumnat estranger
En matèria d’escolarització d’alumnat estranger, se seguiran les instruccions de la Resolució de 15 de març de 2024, del director general de Centres Docents, per la qual es dicten instruccions per a l’escolarització i l’expedició de títols acadèmics no universitaris de l’alumnat estranger: https://dogv.gva.es/datos/2024/03/28/pdf/2024_2646.pdf.

Setzé. Prioritat d’accés en casos d’acolliment residencial, familiar, guarda amb finalitats d’adopció o violència
La Llei 26/2018, de 21 de desembre, de la Generalitat, de drets i garanties de la infància i l’adolescència, en l’article 47, apartats 1 i 2, establix la prioritat en l’accés al centre educatiu dels xiquets, xiquetes o adolescents, bé en acolliment residencial, bé en acolliment familiar o guarda amb finalitats d’adopció. De la mateixa manera, per als xiquets, xiquetes o adolescents que patisquen i acrediten alguna de les circumstàncies que descriu l’article 9 d’esta llei.
A més, l’article 20 de la Llei 7/2012, de 23 de novembre, de la Generalitat, integral contra la violència sobre la dona en l’àmbit de la Comunitat Valenciana, determina que els fills i filles, acollits i tutelats menors d’edat de les víctimes de la violència arreplegada en esta llei, tindran dret a ser acollits juntament amb la mare en els centres residencials corresponents, i a l’escolarització immediata en cas de canvi de domicili de la mare per causa d’esta violència. Per a este alumnat, les comissions sectorials d’escolarització determinaran, en cas que no hagen sigut admesos o que es presente una reclamació davant del resultat definitiu, el centre on hauran de ser escolaritzats.

Desseté. Projectes autoritzats flexibles
1. Els projectes curriculars flexibles autoritzats es detallen en cada centre docent i en https://ceice.gva.es/va/web/formacion-profesional/flexibilitzacio-fp.
2. Els centres docents informaran les persones interessades sobre els projectes de flexibilització que desenvolupen.
3. Les persones interessades es matricularan del cicle formatiu genèric del centre docent que apareix en l’assistent d’admissió. Això suposa acceptar les condicions establides en el projecte flexible autoritzat.

Contra la present resolució, que no posa fi a la via administrativa, podrà interposar-se un recurs d’alçada davant de la Secretaria Autonòmica d’Educació, en el termini d’un mes comptat a partir de l’endemà de la data de publicació en el Diari Oficial de la Generalitat Valenciana.

Tot això d’acord amb el que establixen els articles 121 i 122 de la Llei 39/2015, d’1 d’octubre, del procediment administratiu comú de les administracions públiques, sense perjuí que s’utilitze qualsevol altra via que es considere oportuna.

València, 21 de maig de 2024.– La directora general de Formació Professional: Marta Armendia Santos.